  Майя Бывальцева Удмуртиын 2019-тӥ арын «Кышкыттэмлыко но ӟечлыко сюресъёс» ӵектос улсын тупатъяны сюресъёсты бырйыны кутскизы. Таӵе уж элькунын нырысьсэ таӵе вазь мытэмын, азьвыл со сӥзьыл гинэ ӧдъя вал, ивортэ улосвылысь транспортъя но сюрес возёсъя министерстволэн пресс-службаез. Туннэ, 26-тӥ пӧсьтолэзе, Можга карлэн администрациысь кивалтӥсьёс но карын улӥсьёс Короленко, Сюгаил но Пролетарской урамъёсты эскеризы. Отын тужгес урод сюресъёс, нош со ульчаосын трос мерлыко ужъюртъёс интыяськемын – нылпи садъёс, ёрос эмъюрт, почталэн ёзэтэз, нылпи ваён ёзэт, медико-социальной экспертизая бюро, нылпи юрт. 2019-тӥ арын «Кышкыттэмлыко но ӟечлыко сюресъёс» ӵектос улсын Можгалы 50 миллион манет келяны чакламын. Тупатъямез кулэ карись сюресъёсты быръёнэз али кутскон сярысь пумкылъянэз «Кышкыттэмлыко но ӟечлыко сюресъёс» ӵектослэн Удмуртиысь кивалтэт ласянь улосвыл координаторез Михаил Хренов кутӥз. Солэн верамезъя, вуоно арлы лыдметэз кылдытонлы кема дыр быре, со пӧртэм огазеяськонъёсын соглаштэмез кулэ каре. Нош быръён ужез пӧсьтолэзе кутскыса, заказчиклэн со лыдметэн ужан понна ӝыны ар пала дырыз луэ на. Интыосъя лыдмет кылдытон сярысь гинэ вераськон уг мыны – валаны кулэ, мар кулэ калыклы котькуд урамын мынон-ветлон люкетсэ тупатъян сяна – кытын тротуаръёс лэсьтыны, кожон интыосты шобыртон, мерлыко ужъюртъёс дорын парковкаосын асфальт вӧлдон, бордюръёсты лапегатон кулэ. Со ми асьсэлэсь отын улӥсьёслэсь юаны кулэ Михаил Хренов, «Кышкыттэмлыко но ӟечлыко сюресъёс» ӵектослэн Удмуртиысь кивалтэт ласянь улосвыл координаторез Солэн кичӧлтэмезъя, нырысетӥ ӵектонъёсты мерлыко огазеяськонъёс сёто - «Автомобильная Удмуртия», «Автомобилисты Удмуртии», «Общероссийский народный фронт». Асьсэлэсь лыдметъёссэс сётэм сяна, соос кар администрациослэн но транспортъя министерстволэн ыстэм муртъёсынызы ӵош участокын быдэстоно ужъёсты пусъё. Сюресъёсты эскерон Ижкарын 20-тӥ пӧсьтолэзе кутскиз ни. Туннэ нуналлы мер огазеяськонъёс Первомай но Устинов ёросъёсы потазы ни. Азьпалан эшшо куинь ёросъёс, отысь югдурез вуись шутэтскон нуналъёсы дунъялозы. Кызьы вераз «Автомобильная Удмуртия» мер огазеяськонлэн кивалтӥсез Борис Ломаев, та дырлы эсэпъёслы тупасьтэм 26 участокъёс шараямын ни. Сюресъёслэн ӟечлыксыя паспортъёс лэсьтыны кар тӧрлыкъёслы дыр кулэ, соин ик та ужез али ик кутсконо, пусйиз со. Кылдытэм списокъёсъя азьланяз калык кылзонъёс ортчытозы, федерал удыстэтъёсын соглаштозы. ВАТСАН 2018-тӥ арын «Кышкыттэмлыко но ӟечлыко сюресъёс» ӵектос улсын 63 объектъёсты тупатъяны чакламын, оглом 114 иськем луэ. Со пӧлын Ижкарысь урамъёслэн 43 люкетэз, Камбаркаын – 8, озьы ик 12 улосвыл трассаос. Ӵектослы 1 миллиард 460 миллион манет висъямын.   Та дырлы ужъёс 56 процентлы быдэстэмын. Ужъёс быдэсак йылпумъямын Ижкарысь 18 урамъёсын но 7 элькун сюресъёс вылын, эшшо 17 объектъёсын ужъёс та дыре азьланьтӥсько. Ӵектос улсын сюресъёсты тупатъянэз гудырикошкон пумын йылпумъяны кулэ. Тегъёс: Авто Ижкар Можга Удмуртия сюресъёс тупатъянужъёс  